《游洛阳宝盖寺赠长老道琼》
宋代·史尧弼

一念落人境，世路分崩奔。
车轮战黄埃，荏苒还自昏。
安知摩尼珠，岂处浊水浑。
今我虽纠缠，犹有故我存。
云山时独往，一笑清心魂。
旧闻宝盖峰，气压群山尊。
拂衣事幽讨，烟杉转山根。
道人素所懽，踊跃欣候门。
清眸夹明镜，眈眈老彪蹲。
招邀语密室，欢颊生春温。
往往到极则，寂历双忘言。
从今尘境空，冰销了无痕。
但觉江汉流，浩荡旋其源。
至道墨相喻，不许诸方论。

作者简介：眉州人，字唐英，世称莲峰先生。高宗绍兴二十七年进士。少以《古乐府》、《洪范》等论往见张浚，浚谓其大类苏轼。年十四举于乡，赴鹿鸣宴犹著粉红裤，人疑其文未工，太守命赋诗，尧弼援笔立就。未授官而卒。有《莲峰集》。